**Niklas Hansson** (s. 18. tammikuuta 1995 Jonstorp, Ruotsi) on ruotsalainen jääkiekkopuolustaja, joka pelaa NLA-joukkue EV Zugissa. Hansson on pelityyliltään hyökkäävä puolustaja. Hän laukoo oikealta.

Ura
---

### Seuraura

Hansson on Jonstorps IF:n kasvatti. Hän debytoi seuran miesten joukkueessa jo 15-vuotiaana Ruotsin neljänneksi korkeimmalla sarjatasolla II-divisioonassa kaudella 2010–2011. Hansson siirtyi kesken kauden kuitenkin Rögle BK:n junioreihin. Kaudella 2011–2012 hän oli seuran J18-junioreiden tehokkain puolustaja J18 Elitissä tehoilla 3+21=24. Hansson sijoittui lukemalla +43 koko sarjan tehotilastossa toiseksi edellään vain Skellefteå AIK:n Jacob Andersson. Hän jakoi myös J18 Allsvenskanin pudotuspelien tehotilaston voiton joukkuetoverinsa Gustaf Berlingin ja Skellefteå AIK:n Marcus Petterssonin kanssa lukemalla +8. Hansson voitti kauden päätteeksi J18 Allsvenskanin mestaruuden. Hän pelasi ison osan kaudestaan myös Röglen J20-junioreissa, joissa Hansson voitti kauden päätteeksi J20 SuperElitin pronssia.

Kaudella 2012–2013 Hansson jakoi J20 SuperElitin puolustajien pistepörssin kymmenennen sijan Leksands IF:n Mattias Nilssonin kanssa tehoilla 3+20=23. Hän debytoi samalla kaudella myös Röglen Elitserien-joukkueessa, jossa Hansson pelasi yhdeksän runkosarja- ja kuusi Kvalserien-ottelua tehden yhden syöttöpisteen. Hän sai tililleen ensimmäisen Elitserien-ottelunsa 30. lokakuuta 2012 Brynäs IF:ää vastaan. Hansson jäi ottelussa kuitenkin ilman peliaikaa. Hän sai ensimmäiset jääaikansa Elitserienissä neljännessä ottelussaan 14. helmikuuta 2013 vieraissa Linköping HC:tä vastaan. Hansson sai ottelussa peliaikaa 9.15 minuuttia ja hän keräsi teholukeman –2. Rögle putosi kauden päätteeksi kuitenkin HockeyAllsvenskaniin.

Dallas Stars varasi Hanssonin kolmannella kierroksella 68. pelaajana NHL:n varaustilaisuudessa 2013. Hän jatkoi kaudella 2013–2014 Röglessä Ruotsin toiseksi korkeimmalla sarjatasolla Allsvenskanissa, jossa Hanssonin tulokaskausi toi 47 runkosarjaottelussa tehot 2+11=13. Joukkue eteni Kvalserieniin, jossa hän teki 16 ottelussa tehot 1+9=10. Rögle jäi kuitenkin ilman sarjanousua. Kaudella 2014–2015 Hansson nousi vain 19-vuotiaana joukkueen kapteenistoon ja teki runkosarjassa 21 tehopistettä. Hän oli nostamassa Rögleä kauden päätteeksi SHL:ään (ent. Elitserien). Hansson itse jatkoi kaudella 2015–2016 SHL-uraansa kuitenkin kaksivuotisella sopimuksella HV71:n riveissä. Hän avasi maalitilinsä SHL:ssä heti kahdella osumalla 17. lokakuuta 2015 Djurgårdens IF:ää vastaan. Hanssonin toinen maali jäi HV71:n 4–3-voittoon päättyneen ottelun voittomaaliksi. Hän sai myös syöttöpisteen Mattias Tedenbyn tekemään ylivoimamaaliin. Hansson valittiin ottelun ykköstähdeksi. Hänen tulokaskautensa liigassa toi kaikkiaan 44 runkosarja- ja kuudessa playoff-ottelussa tehot 7+15=22 sekä viidessä Mestarien liigan ottelussa kolme syöttöpistettä. Hansson teki oli runkosarjassa HV71:n tehokkain puolustaja.

Maaliskuussa 2016 Hansson teki kolmivuotisen tulokassopimuksen Dallas Starsin kanssa. Hän liittyi samalla loppukevääksi amatööritry-out -sopimuksella AHL-joukkue Texas Starsiin, jossa Hansson pelasi kuusi runkosarja- ja neljä playoff-ottelua tehden yhden syöttöpisteen. Kaudeksi 2016–2017 Dallas lainasi hänet vielä HV71:een. Hansson voitti kauden päätteeksi Ruotsin-mestaruuden. Kauden 2017–2018 Hansson pelasi kokonaan Texas Starsissa, jossa hänen varsinainen AHL:n tulokaskautensa toi 70 runkosarjaottelussa tehot 1+10=11. Myös kauden 2018–2019 Hansson pelasi siellä kokonaan tehden runkosarjassa 22 tehopistettä.

Kaudeksi 2019–2020 Hansson palasi kaksivuotisella SHL-sopimuksella Rögle BK:hon.

### Maajoukkueura

Hansson on pelannut Ruotsin A-maajoukkueessa seitsemän ottelua tehopistein 1+1=2. Hän teki A-maajoukkuedebyyttinsä Karjala-turnauksessa 9. marraskuuta 2019 Helsingin Hartwall Arenalla Venäjää vastaan. Hansson merkittiin Ruotsin kakkospuolustajapariin Klas Dahlbeckin viereen. Hän teki ottelussa myös ensimmäisen A-maajoukkuemaalinsa, jolloin Hanssonin osuma tasoitti ottelun 4–4:een ajassa 57.43. Ottelu eteni voittomaalikilpailuun, jossa hän pääsi yrittämään maalintekoa kahdesti. Hansson onnistui maalinteossa kerran, mutta Venäjä kuitenkin voitti ottelun lopulta lukemin 4–5.

Hansson on pelannut myös 16 nuorten ja yhdeksän poikien maaottelua.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2010–2011 | Jonstorps IF | Ruotsi II | 18 | 0 | 2 | 2 | 2 | – | – | – | – | – |
|  | Rögle BK | J18 Allsv. | 5 | 0 | 0 | 0 | 0 | – | – | – | – | – |
| 2011–2012 | Rögle BK | J18 Elit | 22 | 3 | 21 | 24 | 6 | – | – | – | – | – |
|  | Rögle BK | J18 Allsv. | 11 | 0 | 7 | 7 | 8 | 5 | 1 | 3 | 4 | 0 |
|  | Rögle BK | SuperElit | 18 | 2 | 1 | 3 | 6 | 7 | 0 | 2 | 2 | 0 |
| 2012–2013 | Rögle BK | J18 Elit | 3 | 1 | 2 | 3 | 4 | – | – | – | – | – |
|  | Rögle BK | J18 Allsv. | 4 | 2 | 1 | 3 | 0 | 3 | 0 | 1 | 1 | 0 |
|  | Rögle BK | SuperElit | 39 | 3 | 20 | 23 | 47 | 2 | 0 | 0 | 0 | 0 |
|  | Rögle BK | Elitserien | 9 | 0 | 0 | 0 | 4 | – | – | – | – | – |
| 2013–2014 | Rögle BK | SuperElit | 12 | 4 | 8 | 12 | 2 | – | – | – | – | – |
|  | Rögle BK | Allsvenskan | 47 | 2 | 11 | 13 | 16 | – | – | – | – | – |
| 2014–2015 | Rögle BK | SuperElit | – | – | – | – | – | 1 | 2 | 0 | 2 | 2 |
|  | Rögle BK | Allsvenskan | 47 | 2 | 19 | 21 | 10 | – | – | – | – | – |
| 2015–2016 | HV71 | SHL | 44 | 7 | 15 | 22 | 14 | 6 | 0 | 0 | 0 | 0 |
|  | Texas Stars | AHL | 6 | 0 | 1 | 1 | 0 | 4 | 0 | 0 | 0 | 2 |
| 2016–2017 | HV71 | SHL | 46 | 1 | 10 | 11 | 12 | 2 | 0 | 0 | 0 | 0 | Le Mat-pokalen |
| 2017–2018 | Texas Stars | AHL | 70 | 1 | 10 | 11 | 38 | – | – | – | – | – |
| 2018–2019 | Texas Stars | AHL | 65 | 7 | 15 | 22 | 34 | – | – | – | – | – |
| 2019–2020 | Rögle BK | SHL | 41 | 3 | 18 | 21 | 14 | – | – | – | – | – |
| 2020–2021 | Rögle BK | SHL | 49 | 6 | 18 | 24 | 16 | 14 | 3 | 3 | 6 | 6 |
| 5 kautta | yhteensä | Elitserien/SHL | 189 | 17 | 61 | 78 | 60 | 22 | 3 | 3 | 6 | 6 |
| 3 kautta | yhteensä | AHL | 141 | 8 | 26 | 34 | 72 | 4 | 0 | 0 | 0 | 2 |

Lähteet
-------

* Niklas Hansson The Internet Hockey Databasessa (englanniksi)
* Niklas Hansson Eurohockey-sivustolla (englanniksi)
* Niklas Hansson *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Niklas Hansson *Elite Prospects*. Everysport Media Group AB.  (englanniksi)
2. ↑  Elite Prospects - HV71 J18 *eliteprospects.com*. Everysport Media Group. Viitattu 19.11.2020. (englanniksi)
3. ↑  Elite Prospects - J18 Elit Stats 2011-2012 *eliteprospects.com*. Everysport Media Group. Viitattu 19.11.2020. (englanniksi)
4. ↑  Elite Prospects - J18 Allsvenskan Stats 2011-2012 *eliteprospects.com*. Everysport Media Group. Viitattu 19.11.2020. (englanniksi)
5. ↑  Elite Prospects - J20 SuperElit Stats 2012-2013 *eliteprospects.com*. Everysport Media Group. Viitattu 19.11.2020. (englanniksi)
6. ↑  Niklas Hansson *SHL.se*. SHL AB. Viitattu 19.11.2020. (ruotsiksi)
7. ↑  Freijd, Johan: Niklas Hansson ny back i HV71 *hv71.se*.  20.4.2015. HV71 Elitshockey AB. Viitattu 21.6.2016. (ruotsiksi)
8. ↑  Niklas Hansson *SHL.se*. SHL AB. Viitattu 19.11.2020. (ruotsiksi)
9. ↑  Feldin, Hannes: Hansson frälste HV i förlängningen *SHL.se*.  17.10.2015. SHL AB. Viitattu 19.11.2020. (ruotsiksi)
10. ↑  Elite Prospects - HV71 *eliteprospects.com*. Everysport Media Group. Viitattu 19.11.2020. (englanniksi)
11. ↑  Dallas Stars Sign Defenseman Niklas Hansson To Three-Year Entry-Level Contract *nhl.com/stars*.  25.3.2016. Dallas Stars. Viitattu 21.6.2016. (englanniksi)
12. ↑  Dallas Stars teki kolmivuotisen sopimuksen ruotsalaisen superlupauksen kanssa *suomikiekko.com*.  25.3.2016. Nordic Sport Media. Viitattu 21.6.2016.
13. ↑  Mauritzson, Lasse: Ny hemvändare klar - Niklas Hansson till Rögle *roglebk.se*.  24.4.2019. Rögle Marknads AB. Viitattu 19.11.2020. (ruotsiksi)
14. ↑  SWE - RUS (Line Up) *stats.swehockey.se*.  9.11.2019. Svenska Ishockeyförbundet. Viitattu 19.11.2020. (englanniksi)
15. ↑  SWE - RUS (4-5) *stats.swehockey.se*.  9.11.2019. Svenska Ishockeyförbundet. Viitattu 19.11.2020. (englanniksi)